b'\n_START_ARTICLE_\nJan Porcellis\n_START_PARAGRAPH_\nJanas Porcelis (ol. Jan Porcellis , apie 1584\xc2\xa0m., Gentas\xc2\xa0\xe2\x80\x93 1632\xc2\xa0m., Zutervaud\xc4\x97)\xc2\xa0\xe2\x80\x93 XVII a. pr. Nyderland\xc5\xb3 tapytojas, vienas i\xc5\xa1 ankstyviausiai \xc5\xbeinom\xc5\xb3 dailinink\xc5\xb3, kurie specializavosi j\xc5\xabrinio peiza\xc5\xbeo \xc5\xbeanre. Vilhelmas fon Bod\xc4\x97 (1845\xe2\x80\x931929) pavadino j\xc4\xaf savaranki\xc5\xa1ko j\xc5\xabrinio peiza\xc5\xbeo \xc5\xbeanro oland\xc5\xb3 dail\xc4\x97je pradininku.\n_START_SECTION_\nBiografija\n_START_PARAGRAPH_\nJanas Porcelis gim\xc4\x97 apie 1584\xc2\xa0m. Gente. Jo t\xc4\x97vas Janas buvo laivo kapitonas. \xc5\xa0eima paliko Flandrij\xc4\x85 ir persik\xc4\x97l\xc4\x97 \xc4\xaf Olandij\xc4\x85 d\xc4\x97l ispan\xc5\xb3 persekiojimo. 1605\xc2\xa0m. Janas Porcelis gyveno Roterdame, kur tais metais dokumentuotos jo vedybos. Janas Porcelis tikriausiai prad\xc4\x97jo karjer\xc4\x85 kaip grafikas, knyg\xc5\xb3 apie laivus ir \xc5\xbeem\xc4\x97lapi\xc5\xb3 iliustruotojas. 1615\xe2\x80\x931620\xc2\xa0m. gyveno Antverpene po bankroto Roterdame. 1617\xc2\xa0m. Janas Porcelis registruotas vietos tapytoj\xc5\xb3 gildijoje. Nuo 1620\xc2\xa0m. gyveno \xc5\xa1iaurin\xc4\x97je Nyderland\xc5\xb3 dalyje: Harleme (1622), Amsterdame (1624), Vorburge (1626). Harleme tikriausiai mok\xc4\x97si pas peiza\xc5\xbeist\xc4\x85 Hendrick Vroom (apie 1563\xe2\x88\x921640), nors tai ma\xc5\xbeai tik\xc4\x97tina._NEWLINE_Janas Porcelis \xc4\xafne\xc5\xa1\xc4\x97 sav\xc5\xb3 naujovi\xc5\xa1k\xc5\xb3 stilistikos bruo\xc5\xbe\xc5\xb3 \xc4\xaf Nyderland\xc5\xb3 j\xc5\xabrinio peiza\xc5\xbeo vaizdavim\xc4\x85. Jo peiza\xc5\xbeai buvo paremti beveik monochromatiniais pilkais ir m\xc4\x97lynais tonais, labai skirtingi nuo spalving\xc5\xb3 Hendrick Vroom peiza\xc5\xbe\xc5\xb3. Pirmieji tokio pob\xc5\xabd\xc5\xbeio Porcelio k\xc5\xabriniai datuojami nuo apie 1624\xc2\xa0m. Per savo gyvenim\xc4\x85 Porcelis kelis kartus lank\xc4\x97si Londone. Mir\xc4\x97 1634\xc2\xa0m. Zutervaud\xc4\x97je. Ankstyviausi Jano Porcelio i\xc5\xa1lik\xc4\x99 darbai datuojami nuo 1620\xc2\xa0m. Jo i\xc5\xa1likusi\xc4\x85 k\xc5\xabryb\xc4\x85 sudaro apie 50 paveiksl\xc5\xb3. Janas Porcelis \xc4\xaftakojo Simon de Vlieger ir Jan van de Cappelle. Jo darbus rinko Rembrantas. Jano Porcelio s\xc5\xabnus Julius Porcelis tapo tapytoju-marinistu ir prat\xc4\x99s\xc4\x97 t\xc4\x97vo tapybos tradicij\xc4\x85.'